CELEX: 32019D0242
Language: ro
Date: 2019-02-07 00:00:00
Title: Decizia de punere în aplicare (UE) 2019/242 a Comisiei din 7 februarie 2019 de modificare a Deciziei de punere în aplicare (UE) 2017/675 a Comisiei în ceea ce privește măsurile de prevenire a introducerii în Uniune a virusului febrei aftoase din Algeria, Libia, Maroc și Tunisia [notificată cu numărul C(2019) 768] (Text cu relevanță pentru SEE.)

11.2.2019   
               
               
                  RO
               
               
                  Jurnalul Oficial al Uniunii Europene
               
               
                  L 39/16
               
            
         DECIZIA DE PUNERE ÎN APLICARE (UE) 2019/242 A COMISIEI
         din 7 februarie 2019
         de modificare a Deciziei de punere în aplicare (UE) 2017/675 a Comisiei în ceea ce privește măsurile de prevenire a introducerii în Uniune a virusului febrei aftoase din Algeria, Libia, Maroc și Tunisia
         
            
               [notificată cu numărul C(2019) 768]
            
         
         (Text cu relevanță pentru SEE)
         COMISIA EUROPEANĂ
         având în vedere Tratatul privind funcționarea Uniunii Europene,
         având în vedere Directiva 91/496/CEE a Consiliului din 15 iulie 1991 de stabilire a principiilor privind organizarea controalelor sanitar-veterinare ale animalelor provenite din țări terțe introduse în Comunitate și de modificare a Directivelor 89/662/CEE, 90/425/CEE și 90/675/CEE (1), în special articolul 18 alineatul (7),
         având în vedere Directiva 97/78/CE a Consiliului din 18 decembrie 1997 de stabilire a principiilor de bază ale organizării controalelor veterinare pentru produsele care provin din țări terțe și sunt introduse în Comunitate (2), în special articolul 22 alineatul (6),
         întrucât:
         
                     (1)
                  
                  
                     Directiva 91/496/CEE stabilește principiile controalelor veterinare vizând animalele care intră în Uniunea Europeană din țări terțe. Directiva 97/78/CE stabilește principiile controalelor veterinare vizând produsele care intră în Uniune din țări terțe. Ambele directive prevăd măsuri care pot fi adoptate de Comisie în cazul în care o boală care poate reprezenta o amenințare gravă pentru sănătatea animalelor sau pentru sănătatea publică apare sau se răspândește pe teritoriul unei țări terțe, sau în cazul în care se impune din orice alt motiv grav din sfera sănătății animale.
                  
               
                     (2)
                  
                  
                     Decizia de punere în aplicare (UE) 2017/675 a Comisiei (3), astfel cum a fost modificată prin Deciziile de punere în aplicare (UE) 2017/887 (4) și (UE) 2018/489 (5) ale Comisiei, a fost adoptată ca urmare a apariției unor focare de febră aftoasă în Algeria și în Tunisia și a stabilit măsuri de protecție la nivelul Uniunii care țin cont de supraviețuirea virusului febrei aftoase în mediul înconjurător și de posibilele căi de transmitere a acestui virus.
                  
               
                     (3)
                  
                  
                     Măsurile respective prevăd curățarea și dezinfectarea adecvată a vehiculelor și a navelor cu care se transportă animale vii din Algeria și Tunisia care intră pe teritoriul Uniunii fie direct, fie tranzitând teritoriul altor țări, deoarece aceasta reprezintă cea mai adecvată modalitate de reducere a riscului de transmitere rapidă a virusului pe distanțe mari.
                  
               
                     (4)
                  
                  
                     Situația este neclară în ceea ce privește febra aftoasă în Libia, iar rezultatele inițiale ale diagnosticului de laborator din 19 octombrie 2018 aplicat unui caz suspect, par a fi pozitive pentru un serotip SAT. Identificarea serotipului este încă în curs de desfășurare. Marocul a notificat, de asemenea, apariția unui focar de febră aftoasă de serotip nedeterminat.
                  
               
                     (5)
                  
                  
                     Întrucât prezența febrei aftoase în Libia și în Maroc poate reprezenta o amenințare gravă la adresa efectivelor de animale din Uniune, aceleași măsuri de protecție aplicate Algeriei și Tunisiei ar trebui, prin urmare, să se aplice și Libiei și Marocului.
                  
               
                     (6)
                  
                  
                     Ca și în cazul măsurilor aplicate în ceea ce privește Algeria și Tunisia, orice vehicul cu care se transportă animale vii din Libia și din Maroc ar trebui să facă obiectul măsurilor respective, chiar dacă pătrunde pe teritoriul Uniunii după tranzitarea oricărei alte țări terțe.
                  
               
                     (7)
                  
                  
                     În plus, Algeria și Tunisia au raportat noi apariții ale unor focare de febră aftoasă.
                  
               
                     (8)
                  
                  
                     Decizia de punere în aplicare (UE) 2017/675, astfel cum a fost modificată prin Decizia de punere în aplicare (UE) 2018/489, se aplică până la 30 iunie 2019. Cu toate acestea, măsurile prevăzute în prezenta decizie ar trebui să se aplice pentru o perioadă de timp care să permită o evaluare completă a evoluției febrei aftoase în zonele afectate.
                  
               
                     (9)
                  
                  
                     Întrucât situația în ceea ce privește febra aftoasă în Algeria, Libia, Tunisia și Maroc rămâne încă incertă și un număr semnificativ de transporturi de bovine vii sunt exportate din statele membre ale UE către țările respective, este de asemenea necesară prelungirea măsurilor în vigoare.
                  
               
                     (10)
                  
                  
                     Prin urmare, Decizia de punere în aplicare (UE) 2017/675 ar trebui modificată în consecință.
                  
               
                     (11)
                  
                  
                     Măsurile prevăzute în prezenta decizie sunt conforme cu avizul Comitetului permanent pentru plante, animale, produse alimentare și hrană pentru animale,
                  
               ADOPTĂ PREZENTA DECIZIE:
         
            Articolul 1
            Decizia de punere în aplicare (UE) 2017/675 ar trebui modificată după cum urmează:
            
                        1.
                     
                     
                        Titlul se înlocuiește cu următorul text:
                        „privind măsurile de prevenire a introducerii în Uniune a virusului febrei aftoase din Algeria, Libia, Maroc și Tunisia”.
                     
                  
                        2.
                     
                     
                        La articolul 2 alineatul (1) și la articolul 3 alineatul (1), cuvintele:
                        „dinspre Algeria și Tunisia, fie direct, fie după tranzitarea oricărei alte țări terțe”,
                        se înlocuiesc cu cuvintele:
                        „dinspre Algeria, Libia, Maroc și Tunisia, fie direct, fie după tranzitarea oricărei alte țări terțe”.
                     
                  
                        3.
                     
                     
                        La articolul 3 alineatul (2) și la articolul 4, cuvintele „Algeria și Tunisia” se înlocuiesc cu cuvintele „Algeria, Libia, Maroc și Tunisia”;
                     
                  
                        4.
                     
                     
                        Data aplicării din articolul 5 se înlocuiește cu „31 decembrie 2019”.
                     
                  
                        5.
                     
                     
                        În titlul anexei I și respectiv în titlul anexei II, cuvintele:
                        „dinspre Algeria și Tunisia, fie direct, fie după tranzitarea oricărei alte țări terțe”,
                        se înlocuiesc cu cuvintele:
                        „dinspre Algeria, Libia, Maroc și Tunisia, fie direct, fie după tranzitarea oricărei alte țări terțe”.
                     
                  
         
            Articolul 2
            Prezenta decizie se adresează statelor membre.
         
         
            Adoptată la Bruxelles, 7 februarie 2019.
            
               
                  Pentru Comisie
               
               Vytenis ANDRIUKAITIS
               
                  Membru al Comisiei
               
            
         
         
            (1)  JO L 268, 24.9.1991, p. 56.
         
            (2)  JO L 24, 30.1.1998, p. 9.
         
            (3)  Decizia de punere în aplicare (UE) 2017/675 a Comisiei din 7 aprilie 2017 privind măsurile de prevenire a introducerii în Uniune a virusului febrei aftoase din Algeria și Tunisia (JO L 97, 8.4.2017, p. 31).
         
            (4)  Decizia de punere în aplicare (UE) 2017/887 a Comisiei din 22 mai 2017 privind măsurile de prevenire a introducerii în Uniune a virusului febrei aftoase din Tunisia și de modificare a Deciziei de punere în aplicare (UE) 2017/675 (JO L 135, 24.5.2017, p. 25).
         
            (5)  Decizia de punere în aplicare (UE) 2018/489 a Comisiei din 21 martie 2018 de modificare a Deciziei (UE) 2017/675 privind măsurile de prevenire a introducerii în Uniune a virusului febrei aftoase din Algeria și Tunisia (JO L 81, 23.3.2018, p. 20).